32006L0045
L 130/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/45/ЕО НА КОМИСИЯТА
от 16 май 2006 година
за изменение на Директива 91/414/ЕИО на Съвета относно спецификацията на активното вещество пропоксикарбазон
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
като има предвид, че:
(1)
В съответствие с Директива 2003/119/ЕО на Комисията (2) веществото пропоксикарбазон бе включено в списъка на активните вещества, които фигурират в приложение I към Директива 91/414/ЕИО.
(2)
Когато производителят на пропоксикарбазон Bayer CropScience поиска включването на продукта в този списък, той представи спецификация въз основа на производство в малък мащаб. За производство в голям мащаб дружеството Bayer CropScience възнамерява понастоящем да измени спецификацията, що се отнася до примесите. То представи данни, чиято цел е да покажат, че новата спецификация отговаря на критериите за включване.
(3)
Германия прецени информацията и данните, представени от производителя. През юли 2005 г. тя уведоми Комисията, че според нея новата спецификация не води до по-голям риск, освен риска, който вече е взет предвид в рубриката „пропоксикарбазон“ на приложение I към Директива 91/414/ЕИО и в доклада за анализ на Комисията.
(4)
Следователно налице е основание спецификацията на пропоксикарбазон да бъде променена.
(5)
Директива 91/414/ЕИО следва съответно да бъде изменена.
(6)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение I към Директива 91/414/ЕИО се изменя в съответствие с приложението на настоящата директива.
Член 2
Държавите-членки приемат и публикуват най-късно на 18 септември 2006 г. необходимите законови, подзаконови и административни разпоредби, за да приведат законодателството си в съответствие с настоящата директива. Те незабавно информират Комисията за текстовете на тези разпоредби, както и за таблицата на съответствие между тези разпоредби и настоящата директива.
Те прилагат тези разпоредби, считано от 19 септември 2006 г.
Когато държавите-членки приемат тези разпоредби, в тях се съдържат позоваване на настоящата директива или то се извършва при официалното им публикуване. Условията и редът на това позоваване се определят от държавите-членки.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 16 май 2006 година.